Valtteri Viljanen

Valtteri Johannes Viljanen (s. 3. maaliskuuta 1994 Pori) on suomalainen jääkiekkopuolustaja, joka pelaa SM-liigajoukkue Ässissä. Hän laukoo oikealta.
Ura.
Viljanen on Ässien kasvatti. Kaudella 2009–2010 hän toimi joukkueen C-nuorten varakapteenina. Viljanen pelasi joitain otteluita puolustajan pelipaikalla jo kahdella ensimmäisellä A-juniorikaudellaan, mutta hän siirtyi sille pelipaikalle lopullisesti kaudella 2013–2014 päädyttyään ratkaisuun yhdessä uuden päävalmentajan Pasi Kaukorannan kanssa. Viljanen oli lopulta Ässien tehokkain puolustaja 12 maalilla ja 31 tehopisteellä, joilla hän sijoittui koko A-nuorten SM-liigan puolustajien pistepörssissä neljänneksi ja puolustajien maalipörssissä toiseksi. Viljanen voitti myös sarjan pudotuspelien puolustajien pistepörssin 11 tehopisteellään. Hän toimi myös Ässien kapteenina ja johdatti joukkueen kauden päätteeksi A-nuorten SM-pronssiin.
Elokuussa 2014 Viljanen teki vuoden mittaisen sopimuksen Ässien SM-liigajoukkueen kanssa. Hän teki liigadebyyttinsä kauden 2014–2015 avausottelussa 11. syyskuuta 2014 vieraissa paikallisvastustaja Lukkoa vastaan. Viljanen merkittiin joukkueen kolmospuolustajapariin Ville Uusitalon viereen. Hän sai ottelussa jääaikaa 18.01 minuuttia. Liigauransa avausmaalin Viljanen teki 9. helmikuuta 2015 Kärppiä vastaan. Sari Marjamäki valitsi hänet ottelun kolmostähdeksi. Lokakuussa 2014 Viljanen teki kaksivuotisen jatkosopimuksen Ässien kanssa. Hän teki tulokaskaudellaan kaikissa 60 runkosarjaottelussa yhden maalin ja yhteensä 11 tehopistettä, ja kahdessa pudotuspeliottelussa yhden maalin, joka jäi Ässien ainoaksi koko pudotuspeleissä.
Kaudella 2015–2016 Viljanen oli Ässien tehokkain puolustaja tehtyään seitsemän maalia ja yhteensä 20 tehopistettä. Tammikuussa 2016 hän teki vuoden mittaisen jatkosopimuksen joukkueen kanssa. Kaudella 2016–2017 Viljanen pelasi 56 runkosarjaottelua ja teki kolme maalia ja yhteensä 10 tehopistettä, ja kolme pudotuspeliottelua ilman tehopisteitä.
Viljanen siirtyi kaudeksi 2017–2018 vuoden mittaisella sopimuksella Ilvekseen. Hän oli joukkueen tehokkain puolustaja kolmella maalilla ja 17 tehopisteellä.
Viljanen siirtyi kaudeksi 2018–2019 vuoden mittaisella sopimuksella Sportiin. Ensimmäisellä kaudellaan Sportissa Viljanen teki 57 ottelussa neljä maalia ja yhteensä 15 tehopistettä. Tammikuussa 2019 hän teki seuran kanssa vuoden mittaisen jatkosopimuksen. kuten taas saman vuoden joulukuussa. Kaudella 2019–2020 Viljanen teki läpimurtonsa SM-liigan huipulle. Hän teki liigan yhden kauden piste-ennätyksensä tehtyään neljä maalia ja yhteensä 29 tehopistettä, joilla Viljanen oli toiseksi tehokkain kesken kauden Ruotsiin siirtyneen Chris DeSousan jälkeen. Hän jakoi koko SM-liigan puolustajien pistepörssin yhdeksännen sijan Lukon Robin Pressin ja Kärppien Shaun Heshkan kanssa. Viljasen kausi päättyi kuitenkin leikkaushoitoa vaatineeseen alavartalovammaan helmikuun 2020 lopulla.
Kaudeksi 2020–2021 Viljanen nimettiin Sportin varakapteeniksi. Hän oli joukkueen tehokkain puolustaja kuudella maalilla ja 20 tehopisteellään. Maaliskuussa 2021 Viljanen teki Sportin kanssa vuoden mittaisen jatkosopimuksen. Kausi 2021–2022 hänellä jäi rikkonaiseksi loukkaantumisten vuoksi. Tammikuussa 2022 Viljanen teki Sportin kanssa taas vuoden mittaisen jatkosopimuksen. Kolme päivää ennen SM-liigakauden 2022–2023 siirtotakarajaa helmikuussa 2023 Viljasen sopimus Sportin kanssa purettiin ja hän siirtyi loppukauden kattavalla sopimuksella Ruotsin SHL-liigassa pelaavaan Rögleen. Viljasen Rögle-sopimusta jatkettiin vuodella kauden päätteeksi. Kaudella 2023–2024 Viljanen teki 36 ottelussa yhden maalin ja yhteensä kuusi tehopistettä. Lisäksi hopeamitaleihin päättyneissä pudotuspeleissä hän pelasi neljä ottelua ilman tehopisteitä.
Huhtikuussa 2024 uutisoitiin Viljasen paluusta Ässiin kaksivuotisella sopimuksella. Hän pelasi paluukaudellaan 56 runkosarjaottelua, joissa teki yhden maalin ja yhteensä 11 tehopistettä. Pudotuspelien ensimmäisellä kierroksella Viljanen teki HPK:ta vastaan kaksi maalia ja antoi yhden maalisyötön. Hänen edellinen pudotuspelimaalinsa oli vuodelta 2015. Pudotuspeleissä hän teki kaikkiaan kolme maalia ja kuusi tehopistettä, joilla hän oli joukkueen tehokkain puolustaja.
Pelityyli.
Sportin entisen urheilutoimenjohtaja Markus Jämsän mukaan Viljanen on luisteluvoimainen puolustaja, jolla on hyvät kiekolliset ominaisuudet ja joka tuo kätisyydellään lisää mahdollisuuksia ylivoimapelaamiseen. Viljanen laukoo oikealta. Hän pelasi viimeiseen A-juniorikauteensa asti hyökkääjänä.